নিজস্ব প্রতিবেদন:  ‘নিজেদের মধ্যে মিটিয়ে নিন। অনেক কথা আসবে সামনে, সেগুলো ভালো হবে না।’বিবাহ বিচ্ছেদ মামলায় মেয়র শোভন চট্টোপাধ্যায়কে এমনই পরামর্শ বিচারকের। কিন্তু রত্নার সঙ্গে বনিবনায় নারাজ মেয়র। বললেন, ‘ডিভোর্স তিনি চান-ই।’আদালতে হলফনামা জমা দিলেন শোভন।  সম্পর্কের এই এক দোষ, বেশি টানলে ছিঁড়ে যায়, আবার ঢিলে দিলে বড় ঢিলে হয়ে যায়।  শোভন-রত্নার বিবাহ বিচ্ছেদ মামলায় বোধহয় এই তত্বকেই কাজে লাগাতে চেয়েছিলেন ১৬ নম্বর অতিরিক্ত জেলা দায়রা বিচারত শান্তনু মিশ্র। এদিন মামলা এজলাসে উঠতেই বিচারক শোভন চট্টোপাধ্যায়ের আইনজীবীকে পরামর্শ দেন, ‘যা হয়েছে পারলে নিজেদের মধ্যে মিটিয়ে নিন। মামলা চলতে থাকলে অনেক কথা সামনে আসবে, তাতে অস্বস্তি বাড়বে। সেগুলো ভালো হবে না।’ কিন্তু রত্নার সঙ্গে আর এক মুহূর্তে থাকতে তিনি নারাজ বলে আদালতে স্পষ্ট জানান শোভন চট্টোপাধ্যায়। তিনি কোনওরকম বনিবনাতেও যেতে চান না বলে স্পষ্ট জানিয়ে দেন। যে কোনও মূল্যে এই সম্পর্কের থেকে মুক্তি পেতে চান শোভন। সেক্ষেত্রে, এই ডিভোর্স তিনি চান বলে জোর গলায় আদালতে জানান শোভন। সোমবার এই মর্মে আদালতে একটি হলফনামাও জমা দেন তিনি।